CELEX: C2007/199/26
Language: et
Date: 2007-08-25 00:00:00
Title: Kohtuasi C-227/07: 8. mail 2007 esitatud hagi — Euroopa Ühenduste Komisjon versus Poola Vabariik

25.8.2007   
            
            
               ET
            
            
               Euroopa Liidu Teataja
            
            
               C 199/16
            
         8. mail 2007 esitatud hagi — Euroopa Ühenduste Komisjon versus Poola Vabariik
   (Kohtuasi C-227/07)
   (2007/C 199/26)
   Kohtumenetluse keel: poola
   Pooled
   
      Hageja: Euroopa Ühenduste Komisjon (esindajad: M. Shotter ja K. Mojzesowicz)
   
      Kostjad: Poola Vabariik
   Hageja nõuded
   
               —
            
            
               tuvastada, et jättes nõuetekohaselt üle võtmata Euroopa Parlamendi ja nõukogu direktiivi 2002/19/EÜ elektroonilistele sidevõrkudele ja nendega seotud vahenditele juurdepääsu ja vastastikuse sidumise kohta („juurdepääsu käsitlev direktiiv”) (1), täpsemalt selle artikli 4 lõike 1, mis puudutab kohustust pidada omavahelisi vastastikust sidumist käsitlevaid läbirääkimisi, ja artikli 5 lõike 1 esimese lõigu, mis puudutab riikide reguleerivate asutuste volitusi soodustada kooskõlas käesoleva direktiivi sätetega piisavat juurdepääsu ja vastastikust sidumist ning teenuste koostalitlusvõimet, on Poola Vabariik rikkunud nimetatud direktiivist tulenevaid kohustusi;
            
         
               —
            
            
               mõista kohtukulud välja Poola Vabariigilt.
            
         Väited ja peamised argumendid
   Euroopa Parlamendi ja nõukogu direktiiv 2002/19/EÜ („juurdepääsu käsitlev direktiiv”) sätestab, et üldkasutatavate sidevõrkude operaatoritel on õigus ja kohustus pidada omavahelisi vastastikust sidumist käsitlevaid läbirääkimisi üldkasutatavate elektrooniliste sideteenuste osutamiseks, et tagada teenuste osutamine ja koostalitlusvõime kogu Euroopa Ühenduses. Direktiiv näeb ka ette, et riikide reguleerivatel asutustel on kooskõlas kõnealuse direktiivi sätetega volitus soodustada ja vajadusel ka tagada piisavat juurdepääsu ja vastastikust sidumist ning teenuste koostalitlusvõimet.
   Poola Vabariigi osas möödus kõnealuse direktiivi ülevõtmise tähtaeg vastavalt ühinemislepingu artiklite 2 ja 54 koostoimele 30. aprillil 2004.
   Poola õiguse kohaselt peavad kõik üldkasutatavate sidevõrkude operaatorid pidama läbirääkimisi juurdepääsu üle ja reguleerivatel asutustel on õigus otsustada selliste läbirääkimiste lõpetamise tähtaja üle. Lisaks, kui pooled ei jõua kokkuleppele, võib reguleeriv asutus ühe poole taotlusel võtta vastu lepingut asendava otsuse ja panna ettevõtjatele kohustused sõltumata nende seisundist turul. Komisjon leiab, et need Poola telekommunikatsiooniseaduse sätted ei ole vastavuses juurdepääsu võimaldava direktiivi artikli 4 lõikes 1 ja artikli 5 lõike 1 esimeses lõigus ettenähtud tingimustega.
   Lahenduse, mille puhul juurdepääsulepingute üle heauskse läbirääkimise kohustus lisatakse üldiste õigusnormide hulka, tagajärjeks on, et läbirääkimiste kohustus kehtestatakse ilma, et eelnevalt oleks kindlaks tehtud, et vastaval turul puudub tõhus konkurents; nii ei ole reguleerival asutusel võimalik jälgida juurdepääsukohustuse määramise pikaajalist mõju konkurentsile turul ega järelikult ka seda kohustust lõpetada, kui konkurents turul elavneb.
   Osas, mis puudutab riigi reguleeriva asutuse volitusi võtta vastu poolte kokkulepet asendav otsus tuleb märkida, et juurdepääsu võimaldava direktiivi artikli 5 lõike 1 esimest lõiku ei saa rakendada üldise õigusnormiga, kuna selle kohaselt on riigi reguleeriv asutus volitatud tegutsema üksnes teatud juhtudel. Direktiivi eelpoolmainitud sättega riikide reguleerivatele asutustele antud õigus on selgelt piiratud ühelt poolt viitega „direktiivi 2002/21/EÜ (raamdirektiiv) artiklis 8 sätestatud eesmärkide saavutamise[le]”
       (2) ja teiselt poolt juurdepääsu võimaldava direktiivi artikli 5 lõikes 3 ettenähtud nõuetega. Need riigi reguleeriva asutuse volitustele seatud piirid tagavad, et asutus tegutseks üksnes teatavates, täpselt määratletud olukordades. Lisaks võib õigusnormidega kehtestada kohustusi üksnes märkimisväärse turujõuga ettevõtjatele, või, sõltumata ettevõtja turujõust, raamdirektiivi artikli 8 lõikes 3 ettenähtud juhtudel. Sellest tuleneb, et kui riigi reguleeriv asutus otsustab sekkuda, peab sellel sekkumisel olema direktiivi sätetest tulenev õiguslik alus, sealhulgas juhtudel, kui riigi reguleeriv asutus otsustab kehtestada kohustavaid õigusnorme.
   
      (1)  EÜT L 108, lk 7; ELT eriväljaanne 13/29, lk 323.
   
      (2)  Euroopa Parlamendi ja nõukogu direktiivi 2002/21/EÜ elektrooniliste sidevõrkude ja -teenuste ühise reguleeriva raamistiku kohta („raamdirektiiv”) (EÜT L 108, lk 33; ELT eriväljaanne 13/29, lk 349) ja ELT poolakeelne eriväljaanne ELT eriväljaanne 13/29, lk 349.